36/2005

H bað L hf. um fyrirgreiðslu í þeim tilgangi að kaupa hlutafé á hlutafjárútboðum í félagi í eigu H. Þeir hlutir sem yrðu keyptir skyldu fara í endursölu hjá L hf. og söluandvirðið lagt inn á tiltekinn bankareikning. Aðilar deildu um hvort L hf. hafi verið heimilt að ráðstafa söluandvirði tiltekinna hlutabréfa inn á fyrrgreindan reikning. Taldi H þessa ráðstöfun L hf. óheimila enda hefði verið um að ræða sölu á hlutabréfum í eigu hans sem hafi verið framangreindum útboðum og fyrirgreiðslu L hf. óviðkomandi. Ætti H því kröfu á L hf. sem þeirri fjárhæð næmi. Talið var sannað að þeir hlutir sem L hf. seldi umrætt sinn hafi verið af því hlutafé sem H keypti í umræddu útboði. Var L hf. því sýknað af kröfu H.

Dómur Hæstaréttar.

Mál þetta dæma hæstaréttardómararnir G-kk-nf G-kk-nf, Á-kk-nf K-kk-nf og Ó-kk-nf B-kk-nf Þ-kk-nf.

Áfrýjandi skaut málinu til Hæstaréttar 25. janúar 2005. Hann krefst þess að stefnda verði gert að greiða sér 37.035.903 krónur með dráttarvöxtum samkvæmt III. kafla vaxtalaga nr. 25/1987 af nánar tilgreindum fjárhæðum frá 24. nóvember 1999 til 1. júlí 2001 en frá þeim degi samkvæmt 1. mgr. 6. gr. laga nr. 38/2001 um vexti og verðtryggingu til greiðsludags. Þá krefst hann málskostnaðar í héraði og fyrir Hæstarétti.

Stefndi krefst staðfestingar héraðsdóms og málskostnaðar fyrir Hæstarétti.

Áfrýjandi hefur lagt fram nokkur ný skjöl fyrir Hæstarétt.

Eins og rakið er í hinum áfrýjaða dómi var í maí og september 1999 efnt til hlutafjárútboða í Netverki plc. Áfrýjandi bað stefnda með bréfi 26. maí 1999 um fyrirgreiðslu við sjálfan sig og Ísnet hf. með þeim hætti að stefndi veitti tímabundna yfirdráttarheimild á bankareikning Ísnets hf. nr. 206 að upphæð 55.000.000 krónur í þeim tilgangi að kaupa hlutafé í Netverki plc. Myndi áfrýjandi vera í sjálfskuldarábyrgð fyrir þessari fjárhæð. Þeir hlutir sem keyptir yrðu skyldu fara í endursölu hjá stefnda í umsjá nafngreinds verðbréfamiðlara er hjá honum starfaði og vera í vörslu stefnda þar til sölu lyki. Skyldi söluandvirðið lagt inn á fyrrgreindan bankareikning Ísnets hf.

Í nóvember og desember 1999 og febrúar og nóvember 2000 seldi stefndi sex sinnum hlutabréf í Netverki plc. Var söluverð þeirra samtals 37.035.903 krónur og var það lagt inn á framangreindan bankareikning Ísnets hf. Reisir áfrýjandi málsókn þessa á því að þessi ráðstöfun söluandvirðis bréfanna hafi verið stefnda óheimil enda hafi verið um að ræða sölu á hlutabréfum í Netverki plc. í eigu áfrýjanda sem hafi verið alls óviðkomandi framangreindum útboðum og fyrirgreiðslu stefnda þeim tengdum og hafi áfrýjandi ekki samþykkt þessa ráðstöfun andvirðis bréfanna. Eigi áfrýjandi því kröfu á stefnda sem því nemi. Stefndi heldur því hins vegar fram að um hafi verið að ræða endursölu á bréfum vegna hlutafjárútboðs hjá Netverki plc. í september 1999 og hafi að ósk áfrýjanda verið hafður sami háttur um þau og í fyrra útboðinu og rakinn er í fyrrgreindu bréfi stefnda 26. maí 1999.

Í greinargerð til Hæstaréttar byggir áfrýjandi á því að hann hafi veitt stefnda heimild til að skrá RUT IBC fyrir hlutum í Netverki plc. í útboðinu þá um haustið, en það sé félag sem áfrýjandi hafi látið stofna á Bresku Jómfrúareyjum. Hann hafi hins vegar hvorki skrifað sig persónulega fyrir hlutum í útboðinu né veitt stefnda heimild til þess. Lúta nokkur þeirra skjala er áfrýjandi hefur lagt fram í Hæstarétti meðal annars að því að færa fram sönnun um þetta atriði. Í dómi Hæstaréttar 21. október 2004 í máli nr. 131/2004 milli áfrýjanda og Fóns ehf. annars vegar og stefnda hins vegar komu þessi lögskipti meðal annarra til umfjöllunar. Var það niðurstaða héraðsdóms í því máli, sem staðfest var í Hæstarétti, að leggja yrði til grundvallar að áfrýjandi hafi í raun keypt umrætt hlutafé í Netverki plc. haustið 1999. Verður þessi úrlausn um málsatvik lögð til grundvallar niðurstöðu í því máli sem hér er til umfjöllunar, sbr. 4. mgr. 116. gr. laga nr. 91/1991 um meðferð einkamála, enda hefur áfrýjanda ekki tekist sönnun um annað við meðferð þessa máls fyrir dómi. Með þessari athugasemd en að öðru leyti með vísan til forsendna héraðsdóms verður að telja sannað að framangreindir hlutir í Netverki plc., sem stefndi seldi í nóvember og desember 1999 og í febrúar og nóvember 2000, hafi verið af því hlutafé sem áfrýjandi keypti í útboðinu haustið 1999. Að þessu gættu verður hinn áfrýjaði dómur staðfestur með vísan til forsendna hans.

Áfrýjanda verður gert að greiða stefnda málskostnað fyrir Hæstarétti eins og í dómsorði greinir.

Dómsorð:

Hinn áfrýjaði dómur skal vera óraskaður.

Áfrýjandi, H-kk-nf M-kk-nf, greiði stefnda, Landsbanka Íslands hf., 300.000 krónur í málskostnað fyrir Hæstarétti.